ບລູ ອາຣໄຄຟ

***ບລູ ອາຣໄຄຟ*** ( ຍີ່ປຸ່ນ:ブルーアーカイブ; ໄທ:บลูอาร์ไคฟ์; ເກົາຫຼີ:블루 아카이브; ຈີນ:蔚蓝档案; ອັງກິດ:Blue archive) ເປັນ ເກມສວມບົດບາດ ທີ່ພັດທະນາໂດຍ ເນັກຊອນເກມ (ເມື່ອກ່ອນເອີ້ນວ່າ ແໜັນ ເກມ), ບໍລິສັດຍ່ອຍຂອງ ເນັກຊອນ. ເປິດຕົວເມື່ອປີ 2021 ສໍາລັບ ແອນດຣອຍ ແລະ ໄອໂອເອສ, ຄັ້ງແຮກໃນປະເທດຍີ່ປຸ່ນໂດຍ ໂຢສະຕາ ແລະ​ໜຶ່ງປີຕໍ່ມາໃນທົ່ວໂລກໂດຍ ເນັກຊອນ.  ເກມ*ບລູ ອາຣໄຄຟ* ແມ່ນ ເກມຫຼິ້ນຟຣີທີ່ປະກອບດ້ວຍລະບົບ ກາຊາ ເຊິ່ງເປັນວິທີການໃນການຮັບຕົວລະຄອນໃໝ່. ນອກຈາກນີ້ຍັງມີການດັດແປງມາເປັນ ອະນິເມະ ທີ່ມີຊື່ວ່າ *ບລູ ອາຣໄຄຟ ດິ ແອນິເມຊັ້ນ*.

ຜູ້ຫຼິ້ນ ແລະ ຕົວດຳເນີນເລື່ອງແມ່ນນາຍຄູທີ່ຖືກເອີ້ນໃຫ້ໄປເມືອງ ຄິໂວທ່ອດ ໂດຍປະທານອົງການສະພານັກຮຽນທົ່ວໄປ, ຄະນະກໍາມະການພິເສດທີ່ປົກຄອງໂຮງຮຽນຕ່າງໆ. ຫຼັງຈາກການຫາຍຕົວໄປຢ່າງກະທັນຫັນຂອງລາວ, ມີເຫດຄວາມຮຸນແຮງໄດ້ເກີດຂື້ນຮອບ ຄິໂວທ່ອດ ແລະ ຜູ້ຫຼິ້ນໄດ້ຖືກມອບໝາຍໂດຍສະມາຊິກທີ່ຍັງເຫຼືອຢູ່ຂອງສະພາເພື່ອແກ້ໄຂບັນຫາ ແລະ ຊ່ວຍຄົ້ນຫາປະທານ. 

## ການຫຼິ້ນ 
*ບລູ ອາຣໄຄຟ* ເປັນ ເກມສວມບົດບາດ ວາງແຜນຍຸດ​ທະ​ສາດ  ທີ່ອະນຸຍາດໃຫ້ຜູ້ຫຼິ້ນໃນການຕັ້ງ ແລະ ລະດົມໜ່ວຍ ທີ່ມີສະມາຊິກຫົກຄົນ (ສອງ "ກອງສະໜັບສະໜູນ" ແລະ ສີ່ "ກອງໜ້າ") ເຂົ້າຮ່ວມໃນການຕໍ່ສູ້.  ໂດຍຄວາມສາມາດຂອງນັກຮຽນສາມາດໄດ້ຮັບການປັບປຸງໄດ້ໃນຫຼາຍວິທີເຊັ່ນ: ການເພີ່ມຄ່າປະສົບການ, ອາວຸດ, ເກາະ ແລະ ທັກສະ. ສາມາດຮັບນັກຮຽນເພີ່ມໄດ້ຜ່ານລະບົບສຸ່ມ ຕູ້ກາຊາ ໂດຍໃຊ້ ສະກຸນເງິນໃນເກມ, ເຊິ່ງສາມາດຊື້ໄດ້ດ້ວຍເງີນແທ້ .

ໜ່ວຍຈະຢູ່ໃນ ແຜນທີ່ແບບຫົກຫຼ່ຽມ ເດີນເທື່ອລະຕາ (turn-based hex map) ແລະ ເລີ່ມຕົ້ນການຕໍ່ສູ້ດ້ວຍການຍ່າງໄປຫາສັດຕູ ຫຼື ກັບກັນ. ໃນການຕໍ່ສູ້, ກອງໜ້າຈະຍ່າງໄປຕາມເສັ້ນທາງຊື່ ແລະ ບາງຄັ້ງກໍ່ພົບກັບກຸ່ມສັດຕູ. ກອງໜ້າຈະຍິງການໂຈມຕີແບບອັດຕະໂນມັດ ແລະ ສາມາດຫຼົບຢູ່ຫຼັງສິ່ງຂອງເພື່ອຫຼຸດໂອກາດທີ່ຈະຖືກໂຈມຕີ. ກອງສະໜັບສະໜຸດບໍ່ໄດ້ມີສ່ວນຮ່ວມໃນການຕໍ່ສູ້ໂດຍກົງແຕ່ເພີ່ມຄ່າສະຕັດ(ພະລະກຳລັງ)ຂອງກອງໜ້າ ແລະ ສະຫນັບສະຫນູນພວກເຂົາຈາກແນວຫຼັງແທນ. ໂດຍທົ່ວໄປແລ້ວຜູ້ຫຼິ້ນຈະບໍ່ໄດ້ຄວບຄຸມການຕໍ່ສູ້ຍົກເວັ້ນການນໍາໃຊ້ທັກສະ(ສະກິວ)ຕ່າງໆຂອງນັກຮຽນທີ່ມີຄ່າໃຊ້ຈ່າຍເປັນຄ່າທີ່ເພີ່ມເອງໄດ້ໃນການນໍາໃຊ້. ນັກຮຽນ ແລະ ສັດຕູທັງສອງມີຄ່າການໂຈມຕີ ແລະ ການປ້ອງກັນທີ່ມີພື້ນຖານຈາກການເປົ່າຍິງຊຸບ, ເຊິ່ງກໍານົດຈຸດແຂງ ແລະ ຈຸດອ່ອນຂອງເຂົາເຈົ້າ. ນັກຮຽນຈະໄດ້ຮັບການຊ່ວຍເຫຼືອໂດຍເຮລິຄອບເຕີ້ ແລະ ບໍ່ສາມາດເຂົ້າຮ່ວມໃນການຕໍ່ສູ້ໄດ້ອີກ ຫາກເລືອດຂອງພວກເຂົາໝົດ.

## ເນື້ອເລື່ອງ 
### ການຈັດເລື່ອງ 
ເລື່ອງລາວຂອງ *ບລູ ອາຣໄຄຟ* ຕັ້ງຢູ່ໃນໂລກທີ່ຄ້າຍຄືກັນກັບໂລກຂອງເຮົາ. ໃນເມືອງລັດແຫ່ງສະຖາບັນການສຶກສາ *ຄິໂວທອສ* (Kivotos), ເຊິ່ງເປັນສະຫະພັນຂອງໂຮງຮຽນຫຼາຍພັນສະຖາບັນ. ພົນລະເມືອງພາຍໃນຄິໂວທອສປະກອບມີສາມເຜົ່າພັນຄື:  **ອະມະນຸດ**  ເຊິ່ງລວມເອົາຕັ້ງແຕ່ມະນຸດທຳມະດາໄປຈົນເຖິງເທວະດາ, ປີສາດ, ເອລຟ໌ ແລະ ສັດອະສູນ ໂດຍທີ່ຍັງຄົງໄວ້ເຊິ່ງລັກສະນະຈາກເຜົ່າພັນຕ່າງໆທີ່ປະສົມເຊັ່ນ: ຫູ ແລະ ຫາງ, **ສັດ**ຫຼາກຫຼາຍເຜົ່າພັນທີ່ມີສະຕິປັນຍາ, ແລະ **ຫຸ່ນຍົນ**ທີ່ມີສະຕິປັນຍາຄວາມຮູ້ສຶກຄືກັບຄົນ. ຍ້ອນການມີຢູ່ຂອງວົງແວນ *ຮາໂລ* ເຊິ່ງປະກົດຢູ່ເທິງຫົວຂອງຊາວຄິໂວທອສ*,* ເຮັດໃຫ້ພວກເຂົາມີຄວາມຕ້ານທານ ແລະ ສາມາດເອົາຊີວິດລອດຈາກການບາດເຈັບສາຫັດໄດ້ເຊັ່ນ: ກະສຸນປືນ ແລະ ລະເບີດ, ວິທີດຽວທີ່ຈະຂ້າຊາວຄິໂວທອສໄດ້ແມ່ນຕ້ອງທຳລາຍວົງຮາໂລຂອງຄົນຜູ້ນັ້ນ. ແລະ ດ້ວຍເຫດປະການນີ້ກໍຕ້ອງຂອບໃຈຕໍ່ທຳມະຊາດຂອງຊາວຄິໂວທອສທີ່ເກືອບຈະທຳລາຍບໍ່ໄດ້ນີ້, ທຸກຄົນຈຶ່ງມີສິດພົກພາອາວຸດປືນໄປໃສມາໃສບໍ່ຕ່າງຫຍັງກັບໂທລະສັບມືຖື ຫຼື ເຄື່ອງຕົກແຕ່ງ.

ຕົວເມືອງນັ້ນຢູ່ພາຍໃຕ້ການປົກຄອງຂອງອົງການສະພານັກຮຽນທົ່ວໄປ(General Student Council) ຫຼື ຈີເອັສຊີ(GSC), ລັດຖະບານທີ່ເປັນຄະນະກຳມະການບໍລິຫານກາງທີ່ນຳໂດຍປະທານສະພານັກຮຽນ ຫຼື ທ່ານປະທານນັກຮຽນ, ໂດຍໄດ້ບໍລິຫານຈາກຫໍເສັງຊ໌ຕໍາ(Sanctum Tower) ເຊິ່ງສາມາດເຂົ້າເຖິງການລົງທະບຽນຂອງນັກຮຽນທຸກຄົນໄດ້. ແຕ່ເຖິງແມ່ນວ່າສະພານັກຮຽນທົ່ວໄປຈະເປັນລັດຖະບານກາງຂອງຄິໂວທອສ, ແຕ່ໂຮງຮຽນທັງໝົດນັ້ນດຳເນີນງານ ແລະ ປົກຄອງເຂດປົກຄອງຂອງຕົນຢ່າງອິດສະຫຼະ ໂດຍມີໂຮງຮຽນທີ່ຊົງອິດທິພົນທີ່ສຸດຢູ່ສາມແຫ່ງຄື: ໂຮງຮຽນສາມັນທຣີນີຕີ້, ສະຖາບັນເກເຮັນນ້າ ແລະ ໂຮງຮຽນວິທະຍາສາດ-ຄະນິດສາດມີເລນຽມ.

ກ່ອນເຫດການພາຍໃນເກມ, ປະທານສະພານັກຮຽນໄດ້ເອີ້ນຕົວຕົວລະຄອນເຮົາ, ອາຈານທີ່ຖືກເອີ້ນວ່າ ເຊັນເຊ (先生, ຄູໃນພາສາຍີ່ປຸ່ນ), ຂໍໃຫ້ໄປເປັນທີ່ປຶກສາຂອງຊາເລ້, ອົງການສຶບສວນທີ່ຈັດຕັ້ງໂດຍຕົວປະທານເອງ. ຈາກນັ້ນລາວກໍຫາຍຕົວໄປ, ກໍ່ໃຫ້ເກີດການກໍ່ອາດຊະຍາກຳ ແລະ ການໃຊ້ກຳລັງທະຫານໃນເມືອງ. ເຊັນເຊຈຶ່ງໄດ້ເຂົ້າຊ່ວຍເຫຼືອນັກຮຽນ, ສະໂມສອນ(ຊົມຣົມ), ແລະ ສະຖາບັນການສຶກສາພາຍໃນຄິໂວທອສໃນການແກ້ບັນຫາສາລະພັດຕ່າງໆ, ນອກນີ້ລາວ(ເຮົາ)ຍັງຕ້ອງຮັບມືກັບຄວາມຂັດແຍ່ງລະຫວ່າງໂຮງຮຽນ, ສົງຄາມ, ອາດຊະຍາກຳ, ບໍລິສັດຜູກຂາດ, ການສໍ້ລາດບັງຫຼວງ (ຄໍຣັບຊັນ), ເອໄອຮ້າຍ, ສິ່ງມີຊີວິດເໜືອທຳມະຊາດ, ກຸ່ມເລິກລັບ ແລະ ລັກທິທີ່ເຂົ້າມາຄຸກຄາມຄິໂວທອສ.

### ອົງ 
ເນື້ອເລື່ອງຫຼັກຂອງເກມເພິ່ນແບ່ງອອກເປັນ"ອົງ", ເຊິ່ງເນັ້ນໃສ່ສະເພາະເລື່ອງລາວຂອງກຸ່ມໃດກຸ່ມໜຶ່ງເຊັ່ນ ສະໂມສອນຕ່າງໆໃນໂຮງຮຽນ, ເຊິ່ງແຕ່ລະອົງຍັງແບ່ງອອກເປັນຫຼາຍບົດ. ປັດຈຸບັນມີຫ້າອົງ, ໂດຍເລື່ອງລາວຂອງສີ່ອົງແຮກຈະເປັນມະຫາອົງທຳອິດທີ່ເອີ້ນວ່າ"ອົງສຸດທ້າຍ", ເຊິ່ງໄດ້ເຊື່ອມໂຍງເລື່ອງລາວຕັ້ງແຕ່ອົງທຳອິດມານັ້ນເຂົ້າກັນເປັນອົງທີ່ໄດ້ຄອບຄຸມເລື່ອງລາວທັງໝົດເຊິ່ງເປັນການຈົບເນື້ອເລື່ອງພາກສ່ວນທີໜຶ່ງ ແລະ ດຳເນີນເລື່ອງຕໍ່ໄປເປັນອົງອື່ນໆອີກໃນອະນາຄົດ ແລະ ພັດທະນາໄປເລື່ອຍໆຜ່ານການເລົ່າເລື່ອງ.

ຕ່າງໝູ່ກັບເກມກາຊາສ່ວນຫຼາຍໃນຕະຫຼາດ, ເລື່ອງລາວຫຼັກຂອງ*ບລູ ອາຣໄຄຟ*ສ່ວນຫຼາຍຖືກນຳສະເໜີໃນຮູບແບບວີຊວລໂນເວວເປັນຫຼັກ, ໃຊ້ຕົວລະຄອນທີ່ມີເລເວວຫຼາຍເກີນ ແລະ ການຫຼິ້ນອັດຕະໂນມັດ ຫຼື ການບັງຄັບແພ້ ເພື່ອສ້າງບັນຍາກາດໃນການເລົ່າເລື່ອງ ແລະ ເພື່ອບໍ່ໃຫ້ມີການປິດກັ້ນເນື້ອຫາສາມາດບັນຍາຍ, ເລົ່າ ຫຼື ເບິ່ງໄດ້ຍ້ອນຂໍ້ຈຳກັດຂອງວີຊລລໂນເວວທີ່ເຫັນໄດ້ໃນເກມກາຊາຫຼາຍໆເກມ, ໃນຂະນະດຽວກັນນັ້ນກໍໃຊ້ກິດຈະກຳຕ່າງໆໃນການເພີ່ມເນື້ອຫາເພີ່ມເຕີມໃຫ້ກັບເລື່ອງລາວ, ໂດຍຫຼາຍອັນທີ່ເປີດຕົວຫຼັງອົງສຸດທ້າຍມານັ້ນກໍໄດ້ໃຊ້ຮູບແບບວີຊວລໂນເວວ ຖ້າບໍ່ແມ່ນກໍຈະເປັນໃນລັກສະນະຮູບແບບແຍກຂອງນິຍາຍທີ່ສາມາດໂຕ້ຕອບໄດ້.

ຕາຕະລາງລຸ່ມນີ້ແມ່ນຕາຕະລາງກິດຈະກຳທັງໝົດໃນເກມ (ເວີຊັນສາກົນ). 

## ການພັດທະນາ ແລະ ຈັດຈຳໜ່າຍ 
ໂຢສະຕາ ປະກາດເກມມືຖື ແລະຈັດ ທົດສອບເບຕະ ສໍາລັບ Android ໃນເດືອນກໍລະກົດ ປີ2020.  ໃນ​ເບື້ອງ​ຕົ້ນ​ມີ​ກໍາ​ນົດ​ທີ່​ຈະ​ປ່ອຍ​ອອກ​ມາ​ໃນ​ປີ 2020​, ແຕ່​ໄດ້​ຖືກ​ເລື່ອນໄປ​ເປັນທີ4 ເດືອນ​ກຸມ​ພາ 2021​. 

ເວີຊັນທົ່ວໂລກໄດ້ປະກາດເປີດຕົວໃນເດືອນສິງຫາປີ2021, ໂດຍມີຜູ້ລົງທະບຽນລ່ວງໜ້າທະລຸໜຶ່ງລ້ານຄົນກ່ອນວາງຈຳໜ່າຍ. ເວີຊັນດັ່ງກ່າວ, ເຊິ່ງລວມມີພາສາອັງກິດ, ເກົາຫຼີ, ຈີນດັ້ງເດີມ ແລະ ໄທ, ໄດ້ເຜີຍແຜ່ເມື່ອເດືອນພະຈິກທີ8ໃນປີດຽວກັນໂດຍ ເນັກຊອນ.

ໃນເດືອນພະຈິກທີ11, ປີ2022, ເນັກຊອນໄດ້ອັບເດດເຣດຕິ່່ງຂອງເກມເວີຊັນທົ່ວໂລກຈາກ"ໄວຮຸ່ນ"ເປັນ"ຜູ້ໃຫຍ່",ແລະ ເຜີຍແຜ່ເວີຊັນ"ໄວຮຸ່ນ"ແຍກຕ່າງຫາກ, ເຊິ່ງເປັນຜົນສືບເນື່ອງມາຈາກປັນຫາການໃຫ້ເຣດຕິ່ງໃນເກົາຫຼີ. ໂດຍໃນເວີຊັນ"ໄວຮຸ່ນ"ໄດ້ມີການດັດແປງເນື້ອຫາບາງສ່ວນຈາກເກມດັ້ງເດີມ.

ເກມເວີຊັນພາສາຈີນສຳລັບຈີນແຜ່ນດິນໃຫຍ່ ໄດ້ເປີດຕົວໃນເດືອນມີນາປີ2023, ໂດຍມີການດັດແປງເພື່ອໃຫ້ຊອດຄ່ອງກັບກົດໝາຍຈີນກ່ຽວກັບການວາງຈຳໜ່າຍ ແລະ ຫິ້ນເກມພາຍໃນປະເທດ. ຕໍ່ມາ ເວັບໄຊ້ເກມໄດ້ເປີດໃຫ້ບໍລິການພ້ອມກັນກັບຕົວຢ່າງແຮກໃນເດືອນມີນາທີ31, ປີ2023 ໂດຍເປີດໃຫ້ລົງທະບຽນລ່ວງໜ້າໃນມື້ດຽວກັນ. ຈາກນັ້ນໄດ້ມີການຈັດໂຄດເບຕ້າລະຫວ່າງເດືອນມິຖຸນາ - ເດືອນກໍລະກົດ, ແລະ ໃນເດືອນສິງຫາທີ3, ປີ2023, ຕົວເກມໄດ້ເປີດຕົວຢ່າງເປັນທາງການໃນຈີນ, ເຜີຍແຜ່ໂດຍ ໂຢສະຕາ.

ໃນເດືອນຕຸລາປີ2023, ເນັກຊອນໄດ້ປະກາດຈະລົງເວີຊັນສາກົນໃນກາເລັກຊີ ສະຕໍສຳລັບອຸປະກອນມືຖືຊັມຊຸງ. ລົງເມື່ອວັນທີ31, ເດືອນຕຸລາປີ2023.

ອີງຕາມການສຳພາດທີ່ໄຕຫວັນເມື່ອເດືອນທັນວາປີ2023, ຜູ້ກຳກັບ-ຄິມຢອງຮາ ໄດ້ບອກວ່າພວກເຂົາໄດ້ວາງແຜນພັດທະນາລ່ວງໜ້າໄວ້ສອງປີ ແລະ ຄາດວ່າຢ່າງນ້ອຍຈະມີການພັດທະນາຕໍ່ໄປອີກ15ປີພາຍໃຕ້ແນວທາງຂອງພວກເຂົາ. ນອກຈາກນີ້, ລາວຍັງບອກວ່າຕອນນີ້ພວກເຂົາໄດ້ເນັ້ນໃສ່ການແກ້ໄຂບັນຫາການແຄຣັດສ(ການເຮັດວຽກຂອງໂປຣແກຣມເກີດລົ້ມເຫຼວ)ທີ່ມັກເກີດຂຶ້ນໃນເກມ, ໂດຍມີສາເຫດມາຈາກໂມເດັມຂອງສິ່ງຕ່າງໆໃນເກມມີຄວາມຊັບຊ້ອນ ແລະ ມີຈຳນວນຫຼາຍ, ເຊິ່ງເຮັດໃຫ້ແຣມ(ໜ່ວຍເກັບຄວາມຈຳຫຼັກ)ຂອງມືຖືທີ່ມີໜ້ອຍ ມີພື້ນທີບໍ່ພໍ ນຳໄປສູ່ການແຄຣັດສ. ແລະ ຍັງບອກວ່າປັດຈຸບັນຍັງບໍ່ມີການວາງແຜນທີ່ຈະເຮັດເວີຊັນພີຊີ(ຄອມພິວເຕີ).

## ສື່ອື່ນໆ 
### ແອນິເມຊັ້ນ 
#### ແອນິເມຊັ້ນສັ້ນ 
ແອນິເມຊັ້ນສັ້ນສອງຕອນໄດ້ຮັບການເຜີຍແຜ່ສຳລັບເປັນວີດີໂອໂປຣໂມດຂອງເກມ. ທັງສອງຕອນຜະລິດໂດຍໂຢສະຕາ ພິກເຈີສ ແລະ ລົງໃນຊ່ອງຢູທູບທາງການ.

ແອນິເມຊັ້ນສັ້ນຄົບຮອບ1.5ປີ ເປີດຕົວເມື່ອວັນທີ16, ກໍລະກົດປີ2022 ໂດຍເປັນແອນິເມຊັ້ນພິເສດຄວາມຍາວ9ນາທີສຳລັບກິດຈະກຳລະດູຮ້ອນ ແລະ ກິດຈະກຳຄວບຮອບເຄິ່ງຫຼັງ, ໂດຍມີນັກຮຽນຈາກອະບິດອສ, ເຮັກຄິຍະໂຄ, ທຣີນິຕີ້ ແລະ ເກເຮັນນ້າ ມາຮ່ວມພາລະກິດໃນການກຽມຕົວສຳລັບກິດຈະກຳລະດູຮ້ອນຂອງພວກເຂົາ.

ວັນອັນສວຍງານຂອງນັກຝັນ (Beautiful Day Dreamer) ແອນິເມຊັ້ນສັ້ນອີກຕອນ, ເຊິ່ງເລົ່າເລື່ອງລາວຂອງພະແນກພັດທະນາເກມຈາກມີເລມຽມ. ເຜີຍແຜ່ເມື່ອວັນທີ22, ພະຈິກປີ2022 ໂດຍມີຄວາມຍາວປະມານ9ນາທີ.

ແອນິເມຊັ້ນສັ້ນຄົບຮອບ2.5ປີ ກຳລັງຈະເຜີຍແຜ່ໃນວັນທີ23, ກໍລະກົດປີ2023, ແຕ່ກໍມີລາຍງານວ່າຖືກຍົກເລີກກ່ອນທີ່ຈະໄດ້ຮັບການຢືນຢັນໃນໄລຟ໌ສະຕຣີມເມື່ອວັນທີ24, ທັນວາປີ2023, ເຊິ່ງຢືນຢັນວ່າຖືກຍົກເລີກແທ້ ເນື່ອງຈາກບັນຫາທາງດ້ານຄຸນນະພາບ.

#### *ບລູ ອາຣໄຄຟ ດິ ແອນິເມຊັ້ນ* 
ຊຸດກາຕູນອະນິເມະໂທລະທັດທີ່ດັດແປງມາຈາກເກມບລູ ອາຣໄຄຟມີຊື່ວ່າ *ບລູ ອາຣໄຄຟ ດິ ແອນິເມຊັ້ນ* ໄດ້ຮັບການປະກາດເມື່ອວັນທີ22, ມັງກອນປີ2023. ຊຸດແອນິເມຊັ້ນຜະລິດໂດຍໂຢສະຕາ ພິກເຈີສ໌ ແລະ ແຄນດີ້ບັອກຊ໌ ແລະ ກຳກັບໂດຍຢາມະກິຊິ ໄດໂກະ, ແລະ ໂອໂນກິ ຮິໂຣຊິຄ່ອຍດູແລເລື່ອງບົດພ້ອມດ້ວຍຢາມະກິຊິ, ມາກິ ຊຸນຈິຮັບໜ້າທີ່ເປັນຜູ້ຊ່ວຍຜູ້ກຳກັບ, ແລະ ຮາກິວາຣະ ຮິໂຣມິດສຶເປັນຜູ້ອອກແບບຕົວລະຄອນ ແລະ ຮັບໜ້າທີ່ເປັນຫົວໜ້າຜູ້ກຳກັບແອນິເມຊັ້ນ. ອະນິເມະຈະດັດແປງມາຈາກເນື້ອເລື່ອງອົງທີໜຶ່ງ *ຄະນະກຳມະການແຜນງານອະບິດອສ.* ນັກພາກຕົວລະຄອນທັງໝົດແມ່ນຄືກັບໃນເກມ. ອອກອາກາດຕອນແຮກໃນວັນທີ8, ເມສາປີ2024ຜ່ານຊ່ອງທີວີ ໂຕກຽວໂດຍເປັນສ່ວນໜຶ່ງຂອງຊ່ວງລາຍການສາຍອະນິເມະຕອນກາງຄືນວັນອາທິດທີ່ບໍ່ທັນມີຊື່ ແລະ ຍັງມີສາຍເທິງເຄືອຂ່າຍອື່ນໆ. ມີເດຍລິງຄ໌ໄດ້ຮັບລິຂະສິດຂອງຊຸດອະນິເມະສຳລັບການສາຍໃນຂົງເຂດອາຊີປາຊີຟິກ(ຍົກເວັ້ນອົດສະຕຣາລີ້ ແລະ ນູແວນເຊລັງ) ແລະ ໄດ້ນຳມາສະຕຣິມເທິງຊ່ອງຢູທູບຂອງອະນິ-ວັນ ອາຊີ.

### ສື່ພິມ 
ຕົວເກມໄດ້ເປີດຕົວສື່ພິມຢ່າງເປັນທາງການເຊັ່ນຊຸດກາຕູນສັ້ນ, ຊຸດມັງງະພາກແຍກ ແລະ ປຶ້ມອາທ໌ເວີກທາງການ.

#### ປຶ້ມງານສີລະປະ/ປຶ້ມອາທ໌ເວີກສທາງການ 
ຊຸດໜັງສືລວບລວມງານພາບສີລະປະຂອງເກມທີ່ມີຊື່ວ່າປຶ້ມງານສີລະປະທາງການຂອງບລູ ອາຣໄຄຟ ໄດ້ຮັບການຕີພິມໂດຍ*ອິຈິຈິນຊະ*ພາຍໃຕ້ທະບຽນຂອງດິເອັນເອ ມີເດຍ ຄອມມິກສໂດຍອອກເຫຼັ້ມແຮກເມື່ອວັນທີ5, ຕຸລາປີ2022. ເຫຼັ້ມແຮກປະກອບດ້ວຍແນວຄິດການອອກແບບຫຼາກຫຼາຍພາບຫຼາຍແບບ, ນີ້ລວມເຖິງທັງການອອກແບບຕົວລະຄອນ, ອຸປະກອນພາຍໃນເກມໄປຈົນເຖິງງານສີລະປະກິດຈະກຳປີແຮກຂອງເກມ, ເຊິ່ງລວມເຖິງງານສີລະປະຂອງເຫຼົ່າແຂກຮັບເຊີນ ແລະ ການສຳພັດເຈົ້າໜ້າທີ່. ເຫຼັ້ມທີສອງເຊິ່ງຄວບລວມເອົາງານພາບຂອງປີທີສອງຂອງເກມວາງຂາຍເມື່ອວັນທີ19, ທັນວາປີ2023.

ປຶ້ມເຫຼັ້ມນີ້ຍັງໄດ້ຮັບການຕີພິມເປັນພາສາຈີນດັ້ງເດີມ ແລະ ພາສາເກົາຫຼີໂດຍເນັກຊອນ.

#### ແອັດໂທໂລຈີ ຄອມມິກ/ຊຸດກາຕູນສັ້ນ ບລູ ອາຣໄຄຟ 
ບລູ ອາຣໄຄຟ ມີຊຸດກາຕູນສັ້ນ ເຊິ່ງປະກອບດ້ວຍກາຕູນເລື່ອງສັ້ນຕ່າງໆຈາກສິລະປິນຫຼາຍໆຄົນ, ໄດ້ປະກາດຜະລິດໃນວັນທີ 24 ເດີອນກໍລະກົດປີ 2021 ແລະ ເຫຼັ້ມແຮກວາງຈຳໜ່າຍເມື່ອວັນທີ26 ເດືອນກໍລະກົດປີ2021ໂດຍ*ອິຈິຈິນຊະ*. ປັດຈຸບັນມີທັງໝົດສາມເຫຼັ້ມ ເມື່ອວັນທີ25 ເດືອນກໍລະກົດປີ2023. ຕີພິມໂດຍ ອິສິຈິນຊ່າ. 

ຊຸດກາຕູນສັ້ນອີກເລື່ອງແມ່ນ*ບລູ ອາຣໄຄຟ ເດັນເກກີ ແອັດໂທໂລຈີ ຄອມມິກ* ເຜີຍແຜ່ໂດຍຄາໂດຄາວະພາຍໃຕ້ທະບຽນຂອງເດັນເກກິ ຄອມມິກ EXເມື່ອວັນທີ3, ກຸມພາປີ2023.

#### *ກິດຈະວັດປະຈຳວັນຂອງແກັງຮັບຈ້າງສາລະພັດ68* 
*ບລູ ອາຣໄຄຟ: ກິດຈະວັດປະຈຳວັນຂອງແກັງຮັບຈ້າງສາລະພັດ68* (ブルーアーカイブ 便利屋68業務日誌, Blue Archive: Problem Solver 68 Business Diary)ແມ່ນມັງງະພາກແຍກຂອງເກມ, ເລົ່າກ່ຽວກັບຊີວິດປະຈຳວັນຂອງເຫຼົ່າສະມາຊິກແກັງຮັບຈ້າງສາລະພັດ68. ມັງງະເລື່ອງນີ້ວາງຈຳໜ່າຍທຸກເດືອນໂດຍ ບຸຊິໂຣດ ໃນເວັບໄຊ *ຄອມມິກບຸຊິໂຣດເວັບ*ຕັ້ງແຕ່ວັນທີ14 ເດືອນຕຸລາປີ2022, ແຕ້ມໂດຍໂນງິວະ ຄາເອເດະ. ເຫຼັ້ມແຮກວາງຈຳໜ່າຍເມື່ອວັນທີ8 ເດືອນມິຖຸນາປີ2023.

#### *ພະແນກພັດທະນາເກມກັບການປະຈົນໄພອັນຍິ່ງໃຫຍ່!* 
ບລູ ອາຣໄຄຟ: ພະແນກພັດທະນາເກມກັບການປະຈົນໄພອັນຍິ່ງໃຫຍ່! (ブルーアーカイブ ゲーム開発部だいぼうけん!, Blue Archive: The Great Adventure of Game Development Department!)ແມ່ນມັງງະພາກແຍກອີກເລື່ອງ, ໄດ້ປະກາດຜະລິດໃນໄລຟ໌ສະຕຣິມເມື່ອວັນທີ20 ເດືອນຕຸລາປີ2023, ເລົ່າກ່ຽວກັບຊົມຮົມພະແນກພັດທະນາເກມ. ແຕ້ມດ້ວຍອາຊາໂຕະ ມິສຸ ແລະ ລົງໃນເວັບໄຊອ່ານມັງງະ *ກັນກັນອອນລາຍຂອງ*ສະແຄວ່ຣອ໌ ອີນິກຊ໌ເມື່ອວັນທີ31, ທັນວາປີ2023.

### ເພງ 
#### ເພງປະກອບ 
ມີເພງບາງເພງທີ່ໄດ້ມີການໃຊ້ຕະຫຼອດທັງເກມ. "ຮຸ່ງອາລຸນອັນສົດໃສ (Clear Morning)", ໂດຍ*ໂອກຸຣະ ຢູຍ* ຖືກໃຊ້ເປັນເພງຕີມຫຼັກສຳລັບເກມເວີຊັນຍີ່ປຸ່ນ, ໂດຍຊິງເກິນເຜີຍແຜ່ເມື່ອວັນທີ31, ມີນາປີ2021. "ເປົ້າໝາຍຄືຄວາມຮັກ (Target for love)", ໂດຍ*ລີ ຈິນອ່າ* ຖືກໃຊ້ສຳລັບເວີຊັນສາກົນ. ສ່ວນປະເທດຈີນແມ່ນ "ແຜ່ນຜ້າຟ້າ (Blue Canvas)", ໂດຍ*ClariS*, ຖືກໃຊ້ສຳລັບເວີຊັນຈີນ.

ເພງຕີມອື່ນໆທີ່ໃຊ້ໃນເກມ "ວັນລະດູຮ້ອນຄາກາຍະກິ (Kagayaki Summer Days)" ແລະ "ພາລະກິດຂອງພວກເຮົາ (Our Quest)", ເຊິ່ງໃຊ້ໃນແອນິເມຊັ້ນສັ້ນ ແລະ ຮ້ອງໂດຍນັກພາກຫຼາຍຄົນຂອງເກມ, "ຄວາມຊົງຈຳແຫ່ງຄວາມເມດຕາ (Memories of Kindness)", ໃຊ້ເປັນເພງຕີມຂອງອົງສຸດທ້າຍ ຮ້ອງໂດຍ*ຄາໂນະ*ໃນເວີຊັນຍີ່ປຸ່ນ ແລະ *ຢອນຮາ*ສຳລັບເພງສະບັບພາສາເກົາຫຼີ ແລະ ອັງກິດ, ແລະ "ຂອບໃຈ (Thanks to)", ເຊິ່ງເປັນເພງພິເສດສຳລັບງານກິດຈະກຳຄົບຮອບ1.5ປີໃນເກົາຫຼີໂດຍ *ຢອນຮາ*ໃນພາສາອັງກິດ ແລະ ພາສາເກົາຫຼີ.

#### ດົນຕີປະກອບຕົ້ນສະບັບ 
ເພງດົນຕີປະກອບສ່ວນຫຼາຍແມ່ນປະພັນຂຶ້ນໂດຍ*ມິສຶກິໂຢະ*(Mitsukiyo), *ຄະຣຸດ*(Karut), ແລະ *ນໍ*(Nor). ແຕ່ກໍມີນັກດົນຕີຄົນອື່ນໆມາມີສ່ວນລວມນຳເປັນໄລຍະໆເຊັ່ນ *ໄອໂອບານ*ສຳລັບການຮ່ວມມືກັນກັບຊຸດກາຕູນ*ເຣລກັນ ແຟ້ມລັບຄະດີວິທະຍາສາດ.*

ເພງຕົ້ນສະບັບເຫຼົ່ານີ້ຖືກລວມກັນເປັນຊຸດໃນຊຸດເພງທີ່ມີຊື່ວ່າ*ບລູ ອາຣໄຄຟ ອໍຣິຈີນໍ ຊາວແທຣັກ*(Blue Archive Original Soundtrack)*,* ຊຸດແຮກໄດ້ເຜີຍແຜ່ເມື່ອວັນທີ24, ມີນາປີ2022. ຊຸດຫຼ້າສຸດແມ່ນຊຸດທີຫ້າ, ເຜີຍແຜ່ເມື່ອວັນທີ21, ມັງກອນປີ2024.

## ຜົນຕອບຮັບ ແລະ ຜົນກະທົບຕໍ່ສັງຄົມ 
### ຄວາມນິຍົມ 
ເຖິງແມ່ນວ່າໃນຕອນແຮກຈະຖືກວິຈານຢ່າງໜັກເນື່ອງຈາກການຂາດຫາຍຂອງເນື້ອຫາເກມເວີຊັນສາກົນ, ແຕ່ໃນໄລຍະຕໍ່ມາກໍໄດ້ຮັບຄວາມນິຍົມເພີ່ມຂຶ້ນຢ່າງວ່ອງໄວຫຼັງຈາກການປັບປຸງ, ປັດຈຸບັນມີຖານແຟນໆຈຳນວນຫຼາຍໂດຍສະເພາະໃນເຂດອາຊີປາຊີຟິກ(ອາຊີອາຄະເນ, ຍີ່ປຸ່ນ ແລະ ເກົາຫຼີ).

ຕົວເກມໄດ້ຮັບຄວາມນິຍົມຢ່າງຫຼາຍເມື່ອໄວໆນີ້ໃນງານຄອມມິເກະ ດ້ວຍອີງຕາມຂໍ້ມູນຂອງC102 (ງານຄອມມິເກະຄັ້ງທີ102)ປະຈຳລະດູຮ້ອນປີ2023 ສະແດງໃຫ້ເຫັນວ່າເກມມີຈຳນວນຊຸ້ມທີ່ເຂົ້າລວມໃນສ່ວນເກມເຄືອຂ່າຍສັງຄົມທົ່ວໂລກສູງສຸດ, ໂດຍມີ894ຊຸ້ມທີ່ຂາຍເຄື່ອງ ແລະ ປື້ມໂດຈິນກ່ຽວກັບເກມ. ເຊິ່ງເພີ່ມຂຶ້ນຢ່າງວ່ອງໄວຈາກ446ຊຸ້ມຂາຍທີ່ເຂົ້າລວມໃນC101ປະຈຳລະດູໜາວປີ2022. ຕົວເກມຈຶ່ງໄດ້ຈັດບູດໃຫຍ່ທາງການຂຶ້ນໃນງານຄອມມິເກະຄັ້ງທີ103 ປະຈຳລະດູໜາວປີ2023 ຫຼັງຈາກຈັດຊຸ້ມເກມໃນສ່ວນເກມເຄືອຂ່າຍສັງຄົມທົ່ວໂລກກ່ອນໜ້ານີ້. ໂດຍພົບວ່າມີຜູ້ພັດທະນາຂອງເກມທີ່ໂດດເດັ່ນໄດ້ເຂົ້າລວມເຊັ່ນ ຫົວໜ້າຜູ້ພັດທະນາ ຄິມຢອງຮາ ແລະ ຜູ້ປະພັນເພງ ມິສຶກິໂຢະ ໄດ້ມາເບິ່ງຊົມບູດໃນງານ ແລະ ພົບປະກັບເຫຼົ່າແຟນໆ ແລະ ສິລະປິນເພື່ອເປັນການສະໜັບສະໜູນ. ຈາກການສຳຫຼວດເມື່ອວັນທີ16, ທັນວາປີ2023ທີ່ຈັດເຮັດໂດຍນິກເຄັອ໌ ເອັນເຕີເທນເມັນ, ຖານແຟນເກມຂອງບລູ ອາຣໄຄຟໃນຍີ່ປຸ່ນມີອາຍຸສະເລ່ຍ24ປີ, ແລະ ມີອັດຕາສ່ວນຊາຍ-ຍິງທີ່ບ່ຽງຫາຊາຍທີ່80:20.

ເກມນີ້ຍັງໄດ້ດຶງດູດ(ຄອບງຳ)ເຫຼົ່າສິລະປິນມັງງະ ແລະ ນັກເຮັດແອນິເມຊັນຊື່ດັງຫຼາຍໆຄົນໃຫ້ມາເປັນແຟນ(ເສບຕິດ)ເກມ ແລະ ຍັງໄດ້ເຮັດຜົນງານແຟນອາທ໌ຂອງເກມນຳ. ໜຶ່ງໃນນັ້ນແມ່ນຜູ້ແຕ່ງເລື່ອງ ໂປະຊິ ເດິ ຣັອກ!, ຮາມາຈິ ອາກິ ທີ່ໄດ້ເຂົ້າລວມໃນງານຄອມມິເກະຄັ້ງທີ101 ແລະ ໄດ້ຈັດຊຸ້ມຂາຍໂດຈິນເກມບລູ ອາຣໄຄຟຂອງລາວເອງ. ໂດຍໂປະຊິ ເດິ ຣັອກ! ໄດ້ຮັບຄວາມນິຍົມຢ່າງລົ້ນຫຼາມ ຫຼັງຈາກການແປງເປັນອະນິເມະທີ່ອອກອາກາດຈົບເມື່ອອາທິດກ່ອນງານຈະຈັດ, ເຮັດໃຫ້ຊຸ້ມຂາຍຂອງລາວມີຜູ້ຄົນມາເບິ່ງເປັນຈຳນວນຫຼາຍ ເຊິ່ງຫຼາຍເຖິງ300ກວ່າຄົນ. ດ້ວຍເຫດນີ້ຜູ້ຈັດງານຕ້ອງຍ້າຍຊຸ້ມຂອງລາວອອກໄປນອກຫໍງານສູນກາງໃຫຍ່ ເພື່ອປ້ອງກັນບໍ່ໃຫ້ແອອັດເກີນໄປ, ແລະ ຊຸ້ມຂາຍຂອງລາວກໍຂາຍປຶ້ມໝົດຢ່າງວ່ອງໄວໃນຊ່ວງຕອນສວາຍ. ລາວຍັງໄດ້ມີສ່ວນລວມໃນງານຄອມມິເກະກັບໂດຈິນບລູ ອາໄຄ້ໃນຄັ້ງຖັດໆມາ ແລະ ຍັງໄດ້ມີສ່ວນລວມໃນການໂປຣໂມດເກມຢ່າງເປັນທາງການນຳ.

### ລາງວັນ 
ບລູ ອາຣໄຄຟໄດ້ຮັບລາງວັນຈາກບໍລິສັດວິໄຈການຕະຫຼາດເຊັນເຊີ ທາວເວີສຳລັບການເລົ່າເລື່ອງທີ່ດີທີ່ສຸດ, ເອົາຊະນະການຂັດເລືອກກັບເກມອື່ນໆເຊັ່ນ: ເຟດ/ແກຣນ ອໍເດີ, ກັອດເດສ ອອຟ ວິກຕໍຣີ້: ນິກເກະ ແລະ ຮອນໄຄ: ສະຕາ ເຣລ.

### ລາຍໄດ້ 
ລາຍໄດ້ລວມຕັ້ງແຕ່ເປີດຕົວຈົນເຖິງເດືອນຕຸລາປີ2023 ທະລຸູ400ລ້ານໂດລາສະຫະລັດຈາກທຸກເວີີຊັນ. ເກມເວີຊັນຍີ່ປຸ່ນມີສ່ວນແບ່ງຫຼາຍເຖິງ75%ຂອງລາຍໄດ້ທັງໝົດ. ໃນເດືອນສິງຫາປີ2023, ຕົວເກມເຮັດລາຍໄດ້ໆ19ລ້ານໂດລາສະຫະລັດໃນເວີຊັນຍີ່ປຸ່ນ, ແລະ 4ລ້ານໂດລາສະຫະລັດໃນເວີຊັນທົ່ວໂລກ, ລາຍໄດ້ລວມແມ່ນຢູ່ທີ່24ລ້ານໂດລາສະຫະລັດ.

ຈາກຂໍ້ມູນຂອງເນັກຊອນ, ບລູ ອາຣໄຄຟ ເປັນເກມທີ່ເຮັດລາຍໄດ້ຫຼາຍທີ່ສຸດໃນລາຍງານທາງການເງີນປະຈຳໄຕມາດ, ໂດຍເປັນໜຶ່ງໃນເກມທີ່ເຮັດລາຍໄດ້ໄດ້ໂດດເດັ່ນທີ່ສຸດໃນຍີ່ປຸ່ນໃນລາຍງານທາງການເງີນປະຈຳໄຕມາດທີສອງຂອງປີ2023.

### ການກຳກັບຄວບຄຸບ 
#### ການເຊັນເຊີ້ເນື້ອຫາເວີຊັນສາກົນ 
ເວີຊັນສາກົນ ຫຼື ທົ່ວໂລກ ໄດ້ຮັບການວິພາກວິຈານຢ່າງໜັກໜ່ວງໃນເລື່ອງການເຊັນເຊີ້ເນື້ອຫາບາງສ່ວນເມື່ອນຳມາປຽບທຽບກັບເວີຊັນຍີ່ປຸ່ນ, ເຖິງແມ່ນວ່າທາງ ເນັກຊອນຈະສັນຍາວ່າຈະເກັບເນື້ອຫາດັ້ງເດີມເອົາໄວ້ກໍຕາມ. ກາບຟິກຂອງເກມບາງສ່ວນມີການປ່ຽນແປງ ຫຼື ສູມເຂົ້າ, ແລະ ບົດສົນທະນາບາງຕອນທີ່ຕົ້ນສະບັບ(ຍີ່ປຸ່ນ)ມີເນື້ອຫາສຸ່ມສ່ຽງ ກໍມີການແປງໃຫ້ເບົາລົງ ຫຼັງຈາກການແປ. ສິ່ງນີ້ນຳໄປສູ່ການຖິ້ມ ລະເບີດລີວິວໂດຍຜູ້ຫິ້ນທັງໃນ Google Play ແລະ App Store. ຈັ່ງໃດກໍຕາມ, ມີການກ່າວກັນວ່າເວີຊັນເກົາຫຼີບໍ່ໄດ້ຮັບຜົນຈາກການປ່ຽນແປງເຫຼົ່ານີ້, ທັງທີ່ເວີຊັນເກົາຫຼີເອງກໍລວມຢູ່ໃນເວີຊັນສາກົນເຊັ່ນກັນ.

ດ້ວຍເຫດນີ້, ຫົວໜ້າຝ່າຍຜູ້ພັດທະນາ ຄິມຢ່ອງຮາ ຈຶ່ງຕອບກັບໂດຍກ່າວວ່າ ພວກເຂົາຈຳເປັນຕ້ອງປະຕິບັດຕາມ "ຂໍ້ກຳນົດພາຍນອກ" ເພື່ອໃຫ້ສາມາດວາງຈຳໜ່າຍເກມຂອງພວກເຂົາ ໃນພູມມິພາອື່ນໆ ແລະ ຂໍໂທດເຫຼົ່າຜູ້ຫິ້ນສຳລັບການທີ່ບໍ່ສາມາດຮັກສາສັນຍາຂອງພວກເຂົາໄດ້.

ການເຊັນເຊີ້ຖີກຍົກເລິກໃນເດືອນພະຈິກປີ2022, ເນັກຊອນໄດ້ເປີດຕົວເວີຊັນ "ເຣດ-ທີ້(ໄວຮຸ່ນ)" ສຳລັບເວີຊັນສາກົນແຍກຕ່າງຫາກ (ໝາຍເປັນ ບລູ ອາຣໄຄຟ(15+) ໃນ Google Play ແລະ ບລູ ອາຣໄຄຟ(12+) ໃນ App Store) ນອກນີ້ຍັງຍົກລະດັບເຣດຕິ່ງຂອງເວີຊັນຕົ້ນສະບັບເປັນ 17+(ຫຼື 18+ ໃນເກົາຫຼີ), ສາເຫດຫຼັກມາຈາກການທີ່ ຄະນະກຳມະການຈັດເຣດຕິ່ງແຫ່ງ ສ.ເກົາຫຼີ ໄດ້ເພີ່ມເຣດຕິ່ງຂອງເວີຊັນຕົ້ນສະບັບ, ເຊິ່ງນຳໄປສູ່ການປະທ້ວງຢ່າງໜັກໜ່ວງຈາກເຫຼົ່າແຟນເກມຂອງຜູ້ຫຼິ້ນຊາວເກົາຫຼີ, ທີ່ໃນທ້າຍທີ່ສຸດຈະໄດ້ນຳເລື່ອງນີ້ສູ່ການເປີດໂປງທາດແທ້ຂອງເຫດການຄັ້ງນີ້ວ່າແມ່ນການສໍ້ໂກງ.

#### ການຄວບຄຸມຂອງຄະນະກຳມະການຈັດເຣດຕິ່ງເກົາຫຼີ 
ໃນການຕັດສິນໃຈທີ່ໄດ້ນຳໄປສູ່ຂໍ້ຂັດແຍ້ງ, ຄະນະກຳມະການຈັດເຣດຕິ່ງ ແລະ ດູແລເກມແຫ່ງສາທາລະນະລັດເກົາຫຼີ(ເກົາຫຼີໃຕ້) ຫຼື ຈີອາຣເອຊີ(GRAC)ໄດ້ມີການເພີ່ມເຣດຂອງເກມບລູ ອາຣໄຄ້ຟ ແລະ *ເຟດ/ແກຣນ ອໍເດີ*ຈາກ15+ເປັນ18+ຢ່າງບໍ່ມີລາຍລະອຽດໃນເດືອນຕຸລາປີ2022. ໂດຍເຫຼົ່າແຟນເກມທັງຫຼາຍບໍ່ວ່າຈະໃນເກົາຫຼີແຕ່ແຟນເກມທົ່ວໂລກເອງກໍບໍ່ເຫັນນຳກັບການກະທຳຂອງຄະນະກຳມະການ, ຈຶ່ງມີແຟນເກມຈຳນວນໜຶ່ງໄດ້ພາກັນລົງນາມຍື່ນຄຳຮ້ອງໂດຍ5,400ຄົນເພື່ອຂໍໃຫ້ມີການກວດສອບຄະນະກຳມະການ. ການຮຽກຮ້ອງໄດ້ຖືກຍື່ນຂຶ້ນສານໂດຍສະມາຊິກສະພາແຫ່ງຊາດ ລີຊັງຮອນຈາກພັກປະຊາທິປະໄຕເກົາຫຼີ. ຜົນຂອງການກວດສອບໄດ້ມີການເຜີຍແຜ່ໃນເດືອນມິຖຸນາປີ2023ໂດຍກະຊວງວັດທະນະທຳ, ກີລາ ແລະ ການທ່ອງທ່ຽວ, ເຊິ່ງພົບວ່າຄະນະກຳມະການມີການໃຊ້ເງິນພາສີຈຳນວນ700ລ້ານວອນ(5ແສນໂດລາສະຫະລັດ)ໃນທາງທີ່ຜິດ, ໂດຍນຳມາຈາກທຶນສຳລັບໂຄງການພາຍໃນ. ທາງກະຊວງກ່າວວ່າພວກເຂົາໄດ້ມີການປ່ຽນຄະນະກຳມະການຊຸດໃໝ່, ໂດຍປ່ຽນຫົວໜ້າ ແລະ ດຳເນີນຄະດີກັບຜູ້ທີ່ກ່ຽວຂ້ອງທັງໝົດ.

## ອ້າງອີງ 
## ລິ້ງພາຍນອກ 
* 
*  (ຍີ່ປຸ່ນ)
* ບລູ ອາຣໄຄຟ໌ ທີ່ Facebook
* 
* ບລູ ອາຣໄຄຟ໌  ທີ່ YouTube

## ຂໍ້ຄວາມ 
ໝວດ:ເກມ